Kampala kye kibuga kya Uganda ekikulu. Ekibuga kirimu abantu nga akakadde kamu mu emitwalo abiri mu kanaana mu bitaano mu ana mu bana era kye kisinga obunene mu Yuganda. Kampala erimu amagombolola ataano okuli ery’Amasekkati, Kawempe, Makindye, Nakawa ne Rubaga. Kyatandikira ku busozi musanvu naye nga olwaleero kigaziye ne kituuka ku busozi obuwerako. Kifugibwa omukulembeze alondebwa obuteerevu era ng’aweebwa ekitiibwa kya "Loodi Mmeeya". Mu kiseera kino Mmeeya aliko ye Ssaalongo Lukwago Elias. Ekibuga kirimu ebifo ebiwerako. Ebifo eby'obulambuzi ebisinga bya buwangwa ate nga ebindi bya byafaayo ssaako amasinzizo ag’enjawulo. Ebimu ku bifo eby'ettutumu mulimu Olubiri lwa Kabaka e Mengo, Bulange e Mengo, Amasiro g'e Kasubi aga bassekabaka ba Buganda, Akayanja ka Kabaka awamu n'ebirala. Amasinzizo agamanyiddwa mulimu Lutikko y’e Lubaga, St. Mary's Cathedral, Lutikko y'e Namirembe, Bahai Temple e Kisaasi, Omuzikiti gwa Gadafi oguli e Kampala Mukadde awamu n'ebirala. Ebifo bye byafaayo mu kibuga Kampala mulimu, Ekkadiyizo Ly'ebyafaayo e Kamwokya, Ekijjukizo ky’Ameefuga, Enkambi ya Kapere Lugard e Kampala Mukadde, n'ebirala.